पोडोरोस्का अन्तिम चारमा
अर्जेन्टिनाकी नाडिया पोडोरोस्का फ्रेन्च ओपनको सेमिफाइनल पुग्ने पहिलो महिला ‘क्वालिफायर’ खेलाडी भएकी छिन् ।
पेरिस — अर्जेन्टिनाकी नाडिया पोडोरोस्का फ्रेन्च ओपनको सेमिफाइनल पुग्ने पहिलो महिला ‘क्वालिफायर’ खेलाडी भएकी छिन् ।उनले यसका लागि युत्रेनकी तेस्रो वरीयता प्राप्त खेलाडी एलिना स्भिटोलिनालाई मंगलबारको खेलमा सजिलै ६–२ र ६–४ ले हराइन् । विश्व वरीयताको १ सय ३१ औं स्थानमा रहेकी पोडोरोस्का पहिलो पल्ट कुनै ग्रान्ड स्लाम प्रतियोगिताको मूल ‘ड्र’ मा खेलिरहेकी छिन् ।यसअघि सन् १९९७ मा पुरुषतर्फ बेल्जियमका फिलिप डेवेलफ ‘क्वालिफायर’ रूपमा फ्रेन्च ओपनकै सेमिफाइनल पुगेका थिए । यो सन् १९६८ मा विश्व टेनिस व्यावसायिक युगमा प्रवेश गरेयताको पहिलो घटना रहेको थियो ।अहिले पोडोरोस्काले डेवेलफको बराबरी गरेका छन् । ‘यो उपलब्धिपछि त मैले बोल्नै सकिरहेको छैन्, म त निकै खुसी छु,’ उनले भनिन् ।उनले आफूलाई अहिलेसम्मको खेल जीवनमा सहयोग गर्ने सबैलाई धन्यवाद पनि दिइन् । उनले थपिन्, ‘क्वारेन्टिनका क्रम मैले प्रशिक्षकसँग मिलेर निकै मिहिनेत गरेकी थिएँ, अहिले त्यसकै फल प्राप्त गरिरहेकी छुं ।’ सम्भावित विजेताका रूपमा मानिएकी स्भिटोलिना पूरा खेल अवधिमा कमजोर सावित भइन् । उनी क्ले कोर्टकी विशेषज्ञ खेलाडी पनि हुन् ।यसअघि विना वरीयताकी ड्यानिली कोलिन्सले ट्युनिसियाकी ओन्स जेबरलाई ६–४, ४–६ र ६–४ ले हराएर आफ्नो खेल जीवनमा पहिलो पल्ट क्वाटरफाइनल यात्रा तय गरिन् । विश्व वरीयताको ५७ औं क्रममा रहेकी कोलिन्सले दोस्रो सेट गुमाएयता निर्णायक सेटमा भने राम्रो प्रदर्शन गरिन् । जेबर भने रोलान्ड ग्यारोसमा अन्तिम १६ पुग्ने पहिलो अरब महिला खेलाडी भएकी थिइन् । 